Diari Oficial de la Generalitat Valenciana


Sumari del DOGV 4873, del 29-10-2004 (2004/10309)

ORDE d'1 de setembre. de 2004, de la Conselleria de Cultura, Educació i Esport, per la qual es crea una secció d'Educació Secundària a Alcàsser.
------------------------------------------------------------------------------------------------------------------------------------------------

### Dades del document

Número de DOGV
:   4873

Data del DOGV
:   29-10-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/10209


Data del document
:   01-09-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Alcàsser
    * ensenyament públic
    * centre d'ensenyament

ORDE d'1 de setembre. de 2004, de la Conselleria de Cultura, Educació i Esport, per la qual es crea una secció d'Educació Secundària a Alcàsser. [2004/M10773]
  
El mapa escolar de la Comunitat Valenciana contempla la creació d'un centre educatiu a Alcàsser per a impartir les ensenyances d'Educació Secundària. El centre, identificat en el mapa escolar com una transformació del Col·legi Públic Jaume I, codi 48144046, atendrà la demanda de les ensenyances indicades en el districte escolar Vl-70.
  
Atenent estes previsions, l'Ajuntament d'Alcàsser, per acord adoptat en sessions plenàries celebrades el 22 de juliol de 1988 i 14 de juny de 2001, va cedir a la Generalitat Valenciana una parcel·la de 7.775,47 m² per a la construcció del centre docent previst en el mapa escolar.
  
El 10 de març de 2000 i el 27 de desembre de 2002, la Conselleria de Cultura, Educació i Esport i l'Ajuntament d'Alcàsser van firmar sengles convenis de col·laboració per a la construcció d'un centre d'Educació Secundària en el marc de col·laboració establit en la disposició addicional segona de la Llei Orgànica 8/1985, de 3 de juliol, Reguladora del Dret a l'Educació.
  
L'edifici escolar està dissenyat per a albergar 12 unitats d'Educació Secundària Obligatòria. No obstant això, el pròxim curs escolar tan sols oferirà huit unitats d'Educació Secundària Obligatòria, per la qual cosa convé inicialment crear el centre com una secció.
  
La disposició addicional octava del Reglament Orgànic i Funcional dels Instituts d'Educació Secundària, aprovat per Decret 234/1997, de 2 de setembre, del Govern Valencià (DOGV de 08.09.1997), configura les seccions d'Educació Secundària Obligatòria com a centres dependents d'un institut d'Educació Secundària, i faculta la Conselleria de Cultura i Educació per a la creació i supressió d'estos centres. L'Orde de 31 de juliol de 1998, de la Conselleria de Cultura, Educació i Ciència (DOGV de 20.08.1998), regula les seccions dels instituts d'Educació Secundària.
  
El Consell Escolar Municipal ha manifestat el seu parer en relació amb la creació del centre docent, en compliment del que establix el punt tercer de l'Orde de 31 de juliol de 1998, de la Conselleria de Cultura, Educació i Ciència, per la qual es regulen les seccions dels instituts d'Educació Secundària (DOGV de 20.08.1998).
  
En virtut d'això i, fent ús de les competències que m'atorga l'article 35 de la Llei 5/1983, de Govern Valencià,
  
ORDENE
  
Primer
  
Es crea, dependent de l'Institut d'Educació Secundària de Picassent, codi 45047472, el següent centre docent:
  
Província: València
  
Localitat: Alcàsser
  
Denominació: Secció de l'Institut d'Educació Secundària de Picassent
  
Codi: 50094126
  
Domicili: avinguda de Corts Valencianes, s/n
  
Composició: huit unitats d'Educació Secundària Obligatòria
  
Capacitat: 240 llocs escolars
  
Segon
  
1. El centre iniciarà les seues activitats el curs acadèmic 2004/2005 i oferirà matrícula per a cursar Educació Secundària Obligatòria.
  
2. El centre impartirà els següents programes d'educació bilingüe:
  
- Programa d'Ensenyança en Valencià (PEV).
  
- Programa d'Incorporació Progressiva (PIP).
  
Tercer
  
El director territorial de Cultura, Educació i Esport de València nomenarà l'equip directiu del centre, de conformitat amb el que establix l'Orde de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.
  
Quart
  
La Direcció General d'Ensenyament determinarà i gestionarà els fons necessaris per a la posada en funcionament i manteniment del centre. Així mateix, el dotarà de l'equipament i material didàctic necessaris. A este efecte, la Direcció Territorial de Cultura, Educació i Esport efectuarà l'oportuna i raonada proposta.
  
DISPOSICIÓ ADDICIONAL
  
Única
  
El que establix esta disposició s'inscriurà en el Registre de Centres Docents de la Generalitat Valenciana.
  
DISPOSICIONES ADICIONALES
  
Primera
  
S'autoritza les direccions generals de Personal Docent, de Règim Econòmic i d'Ensenyament perquè, en l'àmbit de les seues respectives competències, adopten les mesures necessàries per a l'aplicació i desenrotllament del que disposa la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits al dia 1 de juliol de 2004.
  
València, 1 de setembre de 2004
  
El conseller de Cultura, Educació i Esport,
  
ALEJANDRO FONT DE MORA TURÓN